Kaliňák, Robert, podpredseda vlády a minister vnútra SR (2015-11-24):
Takže tretíkrát ste podviedli svojich voličov týmto spôsobom. A dôvod, pre ktorý sa s vami diskutuje menej, je preto, pretože ak si všimnete diskusie, do ktorých chodím, tak hovorím s bývalými ministrami, keďže sú väčšinou teraz v opozícii, či je to pani poslankyňa Žitňanská, s predsedami strán (pán poslanec Bugár, Martin Fedor, bývalý minister obrany), tak vy v tejto chvíli nereprezentujete ani politickú stranu a nič v podstate. Takže tak to aj z toho vyplýva. My diskutujeme väčšinou s relevantnými politikmi, ktorí proste aj v minulosti zastupovali silové rezorty. Takže tento váš taký hysterický výbuch môžem komentovať iba tým, že máte proste strach z toho, že sa neprekrúžkujete do parlamentu. A teraz na to, ako sa vám podarilo oklamať Igora Matoviča, už zrejme KDH až tak úplne neskočilo. Takže tento strach asi bol reprezentovaný v tejto chvíli v tejto sále. Čo sa týka reálnych vecí, ktoré sa dotýkali toho zákona, ja len skonštatujem to, tak ako sme sa bavili v rozprave, tak sa to vlastne aj skončilo. Pán poslanec Zajac povedal, že tam neostávajú, čiže on je s tým, že sa už nebudú... (Reakcia z pléna.) Ten kariérny postup je daný. Pán poslanec Hlina, samozrejme, tradične on ešte pravdu nepovedal odkedy v tomto parlamente je. Samozrejme, nie sú 4 mil. na odmeny, ale je toho ďaleko viacej. A väčšinou ma za to kritizujete, pretože na odmeny policajtom každoročne ide okolo 26 mil. eur. Takže len aby ste vedeli, to je všetko motivačné. Neviem, čo konkrétne ste vy mysleli, ale to je dlhodobo, Pán poslanec Lipšic sa mračí. Aj, pán poslanec, keď ty si bol minister, to dlhodobo je zhruba rovnaká suma. A my sme zaviedli vlastne hodnotenie, na základe ktorého vlastne sú hodnotení v štyroch kategóriách, podľa toho dostávajú aj svoje odmeny v lete, ale aj na jeseň a podľa výsledkov. Rád by som povedal, že ak ste spochybňovali niektoré veci, či krádeže vlámaním, či krádeže v chatách, v záhradkách, to je to, čo vás vždycky trápilo, tá denná kriminalita. Tam sme išli dole o 40 – 45 %. Zoberte si, ešte v roku 2002 sa bežne ukradlo cez 6 500 áut, teraz je to niečo málo cez 2-tisíc. V týchto štandardných trestných činoch nelatentných, ktoré sa vždy oznamujú, či sú to krádeže áut alebo vlámania, lúpeže, sme absolútne išli dole. Kedy naposledy ste počuli banku o tom hovoriť? Tento rok možnože je to skôr výnimka, ale aj v lúpežiach je stav naozaj mimoriadne nízky. Dokonca v násilných trestných činoch sme sa dostali do top 5 krajín najbezpečnejších v rámci Európskej únie, to znamená, či sa týka to vrážd alebo závažných násilných trestných činov. To sú naozaj veľmi dobré výsledky policajtov, za ktoré si určite svoje odmeny zasluhujú. A posledná poznámka k tomu, čo je zase subjektívny pocit, pán poslanec. Ale v skutočnosti klesá výber pokút, teraz je ten rozdiel asi okolo 3 mil. eur, o ktoré to pokleslo. Čiže pre nás nie je podstatné vyberanie pokút, ale to, aby to klesalo a bola bezpečnosť na cestách, je to reakcia na to, na čo sa pýtal pán poslanec Lipšic, v podstate tento rok v tejto chvíli sme približne na roku minulom, od rokov 2011, 2012, keď sa podarilo prvýkrát prelomiť vlastne ten záväzok Únii ísť pod 50 %, to bolo 300 obetí na cestách, potom to bolo nejakých 297, 250, potom bol ten taký rok naozaj, ktorý vypadal veľmi dobre, bolo to až nejakých 223, teraz minulý rok to bolo na nejakej úrovni 235 a tento rok to bude zhruba na približnej úrovni plus-mínus zhruba päť obetí. Držíme sa hlboko pod tými 50 % a tento rok naozaj to, čo v posledných dvoch týždňoch nás tak mimoriadne vyrušilo, je počet chodcov (opätovne neosvetlení, proste absencia reflexných prvkov). Musíme začať ešte intenzívnejšie pracovať pri tej komunikácii s chodcami. To sú najzraniteľnejšie obete a najviac ich v poslednom období narástlo. A je to proste vždy veľmi smutný príbeh. Takže ku tým chodcom sa budeme ešte vracať, ale zhruba sa to v tých záväzkoch, ktoré máme, drží na 70, čiže ešte o ďalších 10 na nejakých 40 % z pôvodného záväzku. Takže tá situácia je dobrá, ale neklesá to spôsobom, ktorý by sme si predstavovali, ale vždycky je to kombinácia vecí práce polície, modernizácie áut, veľa urobilo napríklad aj šrotovné, veľa urobil výcvik a nová technika hasičov, ktorí skrátili dobu dodania zraneného vodiča do rúk lekárom o 22 minút, čo sú rozhodujúce minúty, a, samozrejme, nové cesty. Nové cesty, stále platí, sú najbezpečnejšie diaľnice a rýchlostné cesty, to stále ostáva. Ďakujem pekne.